Kavili vayuda vandímumya Yesu paing'ande imwe Kaipashi kumuukanavo kumwe gavana.
Wakati wene wo uvele lyamba linyeiku,
napane vanavo pavakalota kulitaa udagwa,
havainjidíle nng'ande vajopa pakulota vaulule kulya Pasaka.
Nadoni Pilatu andyúma kuka ndatangola na vanavo kutwala kuvaudya,
“Munu aju mummalanganga makosha shani?”
Vanavo vakanjang'ula kushidoni,
“Nae leka akavele nkalau,
hatunamwidenavo ndakukamudya wako.”
Pilatu kushidoni,
“Ntwale mmene mukamuukumu kenga mwalitangalela lilamulo lyenu.”
Vayuda kushidoni,
“Wetu hatuvenavo lilamulo lyakumpambilila munu woewoe.”
Avyo vindítandeka pakulota liwikile popo lilove lyatangwéle Yesu avalanganga inamuna yalota kupela nae.
Pilatu andíinjila kavili nng'ande kutwala kunshema Yesu kumudya,
“Wako ni umu wavayuda?”
Yesu kushidoni,
“Da kudya aku kwàko wako umwene kwali vapali vakwaulidíle yangu?”
Pilatu akajang'ula,
“Da nangu po ni muyuda?
Vakwenu pamo na vanang'olo vavakulangalalela-shadaka ni vakutumidídye kwangu nangu.
Da ukashidyé nyamani?”
Yesu kushidoni,
“Utawala wangu haunava shinu washilambo ashi.
Leka ùvele washilambo ashi,
vatumika vangu vakanditenda ing'ondo vangushililidya pakulota nangu hangunakamuligwe na vayuda.
Kanji napanelo utawala wangu haunava shinu washilambo ashi.”
Pilatu kutwala kushidoni,
“Bai wako po,
umu!”
Yesu akajang'ula,
“Wako ni úvalanganga.
Kwakutangola mwiu ndivalekwa kwamwaa au na kwamwaa wowo ndida mushilambo amu pakulota ngumye ushuda kwaumwiu.
Uti avalá vaumwiu,
vankwigwa lidi lyangu.”
Pilatu kumudya,
“Da umwiu ni nyamani?”
Nae akatangole malove ala andyújila kwavayuda kutwala kushidoni,
“Munu aju nangu hangunamwona makosha.
Nadoni mwenu mundivanavo lidyavalelo lyakumuungulilila nkúngwa jumo muwakati wa Pasaka.
Napane mulota nimuungulilile ‘umu wavayuda’?”
Vanavo kwakujang'ula kwave,
vandíjunga vaashidoni,
“Mene,
nae mene!
Tunnota Balabashi!”
Mwenu,
Balabashi aju avele nkalau.